Ego Hugo, Dei gratia Senonensis archiepiscopus, notum esse volo presentibus pariter et futuris quod Stephanus, abbas Sancti Remigii Senonensis, vendidit ecclesie Pruliacensi tertiam partem nemoris quod dicitur Pleinsul. Hoc autem capitulum ejus concorditer laudavit, testibus his qui interfuerunt: Galifrido scilicet, archidiacono, qui vice nostra aderat, Fromundo, capellano nostro, Leterico, clerico predicti Gaufridi, Isembardo, priore Vallis Lucentis. Quia vero suprascripta portio nemoris ad jus Calmensis ecclesie pertinebat, Ansellus, abbas et conventus ipsius ecclesie hanc venditionem laudaverunt et sigillo suo firmaverunt. Hujus rei testes sunt: Stephanus, abbas Milidunensis, et Henricus, frater ejus, Galterus, presbiter de Dona-Maria, Teobaldus, presbiter, et Ernulfus, miles de Dontili, Hubertus, medicus. Sciendum autem quod abbas Sancti Remigii in eadem venditione perdonavit monachis Pruliacensibus duodecim denarios de censu decime, scilicet de duodecim solidis, quos antea solvebant pro quadam parte decime Villenove, simulque concessit eis et perpetuo possidendum laudavit quicquid acquisierant sub censu ecclesie sue, salvo tamen censu ipso. Hoc totum capitulum ejus laudavit et, presentibus Pruliacense abbate Hugone, Theoderico monacho et Malgerio converso firmum esse decrevit. Testes qui interfuerunt: Haimo, presbiter, Gillebertus, conversus, Ernulfus, miles de Dontili. Ut autem hec immobilem obtineant firmitatem, sigilli nostri auctoritate sunt confirmata. Actum anno ab incarnatione Domini millesimo centesimo sexagesimo septimo. Data per manum Fromundi, notarii et capellani nostri.